Bħal ħafna għaqdiet, Hospice Malta tiddependi id-donazzjonijiet u anke mill-attivitajiet li torganizza Din il-ġimgħa, il-gazzetta ILLUM tkellmet ma' Hospice Malta dwar il-ħidma ma taqta' xejn tagħhom, anke f'dan iż-żmien diffiċli. Bħal ħafna għaqdiet, Hospice Malta tiddependi mid-donazzjonijiet u anke mill-attivitajiet li torganizza. Anke jekk l-ispejjeż żdiedu, id-dħul naqas. Dwar dan l-ILLUM tkellmet ma’ Shirley Micallef. Micallef spjegat kif l-attivitajiet marbuta mal-lotterija annwali, fejn tintrebaħ karozza, din is-sena kellhom jiġu sospiżi u minflok bagħtu 118,000 pakkett ta’ biljetti bil-posta. “Qed nipprovaw inbiegħu l-biljetti mod ieħor,” saħqet Micallef waqt li appellat li għad għandhom ħafna biljetti mhux mibjugħa. Bħalissa, qed jorganizzaw attività għal Jum l-Omm fejn persuna tista’ tixtri rigali onlajn minn fuq is-sit tal-Hospice Malta u dawn jitwasslu fid-djar. Ir-rigali u l-prezziijet ivarjaw, minn pjanti, għal pupi ddekkorati u anke pitturi. “Għandna ktieb għall-bejgħ li huwa għall-qalbi. Kitbitu l-kunjata tiegħi u meta kienet qed tiktbu miet binha, ir-raġel tiegħi, waqt li kien qed jitħarreġ għal-LifeCycle challange,” saħqet Micallef. Fi kliemha huwa rigal ideali għax huwa ktieb miktub minn omm u ddedikat lil binha li miet waqt li kien qed jagħmel xi ħaġa għall-karità. Kellhom ukoll residenti li jgħixu fl-istess toroq li f’dawn il-jiem organizzaw attivitajiet bejniethom u ġabru flus u anke persuni li qed isajru l-ħelu, ibiegħuhom u jagħtu d-dħul tagħhom lil Hospice. Min jixtieq, b'xi mod jew ieħor, jgħin lil Hospice Malta jista’ jċempel fuq 79009616 jew jibgħat imejl fuq [email protected]